

**KŪNO KULTŪROS IR SPORTO DEPARTAMENTo**

**PRIE LIETUVOS RESPUBLIKOS VYRIAUSYBĖS**

**Generalinis direktorius**

**Įsakymas**

**DĖL KŪNO KULTŪROS IR SPORTO PROJEKTŲ FINANSAVIMO KONKURSO „SPORTUOJANTI BENDRUOMENĖ“ TVARKOS APRAŠO PATVIRTINIMO**

2015 m. vasario 11 d. Nr. V-81

Vadovaudamasis Lietuvos Respublikos kūno kultūros ir sporto įstatymo 9 straipsnio 4 punktu ir 21 straipsniu, siekdamas užtikrinti tinkamą 2011-2020 metų valstybinės sporto plėtros strategijos įgyvendinimo tarpinstitucinio veiklos plano, patvirtinto Lietuvos Respublikos Vyriausybės 2014 m. vasario 5 d. nutarimu Nr. 112 „Dėl 2011-2020 metų valstybinės sporto plėtros strategijos įgyvendinimo tarpinstitucinio veiklos plano patvirtinimo“, ir Kūno kultūros ir sporto departamento prie Lietuvos Respublikos Vyriausybės (toliau – departamentas) 2015-2017 metų strateginio veiklos plano, patvirtinto Lietuvos Respublikos vidaus reikalų ministro 2014 m. gruodžio 30 d. įsakymu Nr. 1V-925 „Dėl 2015-2017 m. strateginių veiklos planų“, priemonių – įgyvendinti projektą „Sportuojanti bendruomenė“, įgyvendinimą ir atsižvelgdamas į Valstybės biudžeto lėšų skyrimo, naudojimo ir atsiskaitymo už panaudotas lėšas tvarkos aprašo, patvirtinto departamento generalinio direktoriaus 2011 m. vasario 4 d. įsakymu Nr. V-24 „Dėl Valstybės biudžeto lėšų skyrimo, naudojimo ir atsiskaitymo už panaudotas lėšas tvarkos aprašo patvirtinimo“, 46 ir 47 punktus bei departamento generalinio direktoriaus 2014 m. spalio 17 d. įsakymo Nr. V-400 „Dėl valstybės biudžeto lėšomis finansuotinų 2015 metų kūno kultūros ir sporto sričių ir krypčių nustatymo“ 2.2 punktą:

1. N u s p r e n d ž i u organizuoti kūno kultūros ir sporto projektų finansavimo konkursą „Sportuojanti bendruomenė“.

2. N u s t a t a u, kad paraiškos dėl dalyvavimo šio įsakymo 1 punkte nurodytame konkurse galės būti teikiamos nuo 2015 m. kovo 1 iki balandžio 1 d.

3. T v i r t i n u Kūno kultūros ir sporto projektų finansavimo konkurso „Sportuojanti bendruomenė“ tvarkos aprašą (pridedama).

4. P a v e d u:

4.1. departamento generalinio direktoriaus pavaduotojui Vytautui Vainiui pasirašyti valstybės biudžeto lėšų naudojimo sutartis su pareiškėjais, kurių pateiktų projektų įgyvendinimui bus nuspręsta skirti valstybės biudžeto lėšų;

4.2. šio įsakymo vykdymo kontrolę Kūno kultūros ir sporto strategijos skyriaus vedėjui Sigitui Stasiuliui.

Generalinis direktorius Edis Urbanavičius

PATVIRTINTA

Kūno kultūros ir sporto departamento

prie Lietuvos Respublikos Vyriausybės

generalinio direktoriaus

2015 m. vasario 11 d. įsakymu Nr. V-81

**KŪNO KULTŪROS IR SPORTO PROJEKTŲ FINANSAVIMO KONKURSO „SPORTUOJANTI BENDRUOMENĖ“ TVARKOS APRAŠAS**

**I. BENDROSIOS NUOSTATOS**

1. Kūno kultūros ir sporto projektų finansavimo konkurso „Sportuojanti bendruomenė“ tvarkos aprašas (toliau – aprašas) nustato šiam konkursui teikiamų kūno kultūros ir sporto projektų (toliau – projektai) finansavimo tikslą ir uždavinius, papildomus reikalavimus projektų turiniui, paraiškų pateikimui, finansuojamų projektų išlaidoms, atsiskaitymui už skirtų lėšų panaudojimą, reikalavimus pareiškėjams, projektų finansavimo dydį, projektų vertinimą, projektų viešinimą.

2. Konkursui pateiktų projektų turiniui, vertinimui, lėšų skyrimui, naudojimui ir atsiskaitymui, be šiame apraše papildomai nurodytų, taikomi ir Valstybės biudžeto lėšų skyrimo, naudojimo ir atsiskaitymo už panaudotas lėšas tvarkos apraše, patvirtintame Kūno kultūros ir sporto departamento prie Lietuvos Respublikos Vyriausybės (toliau – departamentas) generalinio direktoriaus 2011 m. vasario 4 d. įsakymu Nr. V-24 „Dėl Valstybės biudžeto lėšų skyrimo, naudojimo ir atsiskaitymo už panaudotas lėšas tvarkos aprašo patvirtinimo“, (toliau – Valstybės biudžeto lėšų skyrimo, naudojimo ir atsiskaitymo už panaudotas lėšas tvarkos aprašas) išdėstyti reikalavimai.

3. Kvietimas teikti projektų paraiškas skelbiamas departamento interneto tinklalapyje www.kksd.lt.

**II. VARTOJAMOS SĄVOKOS**

4. Apraše vartojamos sąvokos:

**Paraiška** – aprašo 1 priede nustatytos formos departamentui teikiamas dokumentas, kuriuo prašoma skirti valstybės biudžeto lėšų jame aprašomam projektui finansuoti.

**Partneris** – prie projekto įgyvendinimo prisidedantis juridinis ar fizinis asmuo.

Sąvokos *gyvenamosios vietovės bendruomenė* ir *bendruomeninė organizacija* suprantamos taip, kaip jos apibrėžtos Lietuvos Respublikos vietos savivaldos įstatyme. Kitos apraše vartojamos sąvokos suprantamos taip, kaip jos apibrėžtos Lietuvos Respublikos kūno kultūros ir sporto įstatyme ir Valstybės biudžeto lėšų skyrimo, naudojimo ir atsiskaitymo už panaudotas lėšas tvarkos apraše.

**III. PROJEKTŲ FINANSAVIMO TIKSLAS IR UŽDAVINIAI**

5. Projektų finansavimo tikslas **–** sudaryti sąlygas gyvenamųjų vietovių bendruomenėms tapti fiziškai aktyvesnėms, sveikesnėms ir stiprinti bendruomeniškumą.

6. Projektų finansavimo uždaviniai:

6.1. suteikti daugiau galimybių gyvenamųjų vietovių bendruomenėms fiziškai aktyviai leisti laisvalaikį ir stiprinti sveikatą, siūlant joms įvairų fizinio aktyvumo užsiėmimų ir sportinės veiklos pasirinkimą;

6.2. skatinti savivaldybių institucijų ir įstaigų bei bendruomeninių organizacijų tarpusavio

bendradarbiavimą, gerosios patirties fizinio aktyvumo skatinimo srityje sklaidą;

6.3. didinti gyvenamųjų vietovių bendruomenių informuotumą apie gyvenamojoje vietovėje veikiančių nevyriausybinių kūno kultūros ir sporto organizacijų veiklą, esamos, fiziniam aktyvumui skirtos, kūno kultūros ir sporto infrastruktūros panaudojimo galimybes.

**IV. PAPILDOMI REIKALAVIMAI PROJEKTŲ TURINIUI**

7. Projektai turi būti orientuoti į departamento generalinio direktoriaus 2014 m. spalio 17 d. įsakymu Nr. V-400 „Dėl valstybės biudžeto lėšomis finansuotinų 2015 metų kūno kultūros ir sporto sričių ir krypčių nustatymo“ patvirtintos kūno kultūros ir sporto srities „Sveikos gyvensenos per fizinį aktyvumą skatinimas“ kryptį „Bendruomenės narių fizinio aktyvumo skatinimas“. Projektų veiklos turi būti skirtos gyvenamosios vietovės bendruomenės fizinio aktyvumo ir sveikos gyvensenos per kūno kultūrą ir sportą skatinimui (kūno kultūros pratybų organizavimas, kiti fiziškai aktyvaus laisvalaikio renginiai: sveikatinimo dienos, mėgėjiškos varžybos, edukaciniai kūno kultūros ar sporto renginiai, susitikimai su įžymiais sportininkais, gyvenamųjų vietovių bendruomenių varžytuvės ir pan.).

8. Teikiami projektai turi garantuoti ne mažiau kaip:

8.1. vieno užsiėmimo (priemonės), atitinkančio aprašo 7 punkto reikalavimus, įvykdymą per savaitę;

8.2. ne mažiau, kaip 45 min. trukmę vienam užsiėmimui (priemonei);

8.3. ne mažiau, kaip 6 užsiėmimus (priemones).

9. Negali būti teikiami projektai, kurie (-iais):

9.1. siekiama pelno;

9.2. skirti konkrečios sporto šakos sportininkų meistriškumo ugdymui, tobulinimui, aukštų sportinių rezultatų siekimui;

9.3. skirti nacionalinių sporto (šakų) federacijų nacionalinių varžybų kalendoriuje numatytiems sporto renginiams organizuoti;

9.4. kelia grėsmę žmonių sveikatai, garbei, orumui ar viešajai tvarkai.

10. Išaiškėjus 9 punkte nurodytiems atvejams, projektų vykdytojai privalės grąžinti projektui skirtas Valstybės biudžeto lėšas.

**V. REIKALAVIMAI PAREIŠKĖJAMS**

11. Paraiškas konkursui gali teikti tik teisės aktų nustatyta tvarka įregistruotos bendruomeninės organizacijos, kurių steigimo dokumentuose nurodyta, kad jos plėtoja (vienokia ar kitokia forma) kūno kultūrą ir sportą, ir kurios paraiškos teikimo metais iš departamentui skirtų valstybės biudžeto asignavimų nėra gavę lėšų to paties pobūdžio veiklai.

12. Pareiškėjas turi užtikrinti:

12.1. praktines kūno kultūros pratybas vykdysiančių asmenų kompetenciją;

12.2. tinkamas naudojimosi sporto bazėmis sąlygas;

12.3. projekte dalyvausiančių asmenų saugumą;

12.4. projekto viešinimą;

12.5. patenkinus paraišką ir skyrus valstybės biudžeto lėšų projekto įgyvendinimui – valstybės biudžeto lėšų naudojimo sutartyje nurodytą minimalų užsiėmimo dalyvių skaičių.

13. Vienas pareiškėjas gali pateikti tik vieną paraišką.

**VI. PROJEKTŲ FINANSAVIMO DYDIS**

14. Valstybės biudžeto lėšos skiriamos atsižvelgiant į minimalų užsiėmimo dalyvių skaičių, vienam asmeniui vienam užsiėmimui (priemonei) skiriant iki 3 (trijų) eurų.

15. Vienam projektui skiriama valstybės biudžeto lėšų suma negali būti didesnė nei 2000 (du tūkstančiai) eurų.

16. Partneriai gali prisidėti prie projekto įgyvendinimo finansiškai, darbais ar paslaugomis. Partnerio suteikiama lėšų suma nurodoma paraiškoje.

**VII. PAPILDOMI REIKALAVIMAI PARAIŠKŲ PATEIKIMUI**

17. Kartu su Valstybės biudžeto lėšų skyrimo, naudojimo ir atsiskaitymo už panaudotas lėšas tvarkos aprašo 5 punkte nurodytais dokumentais departamentui pateikiama paraiška, aprašo 2 priede nustatytos formos projekto priemonių įgyvendinimo planas ir 3 priede nustatytos formos preliminari valstybės biudžeto lėšų naudojimo sąmata. Taip pat pateikiamos šių dokumentų tinkamai patvirtintos kopijos:

17.1. teisę naudotis sporto baze projekte nurodytais tikslais suteikiančio dokumento;

17.2. asmenų, kurie bus nurodyti paraiškoje kaip vykdysiantys praktines kūno kultūros ir sporto pratybas, gyvenimo aprašymo ir teisę vykdyti praktines kūno kultūros ir sporto pratybas suteikiančio dokumento (aukštojo sporto krypties išsilavinimo diplomo arba galiojančio kūno kultūros ir sporto veiklos leidimo);

17.3. projekto partnerio sutikimo dalyvauti įgyvendinant projektą jame numatytomis sąlygomis ir, jei numatomas projekto partnerio finansinis indėlis, įsipareigojimo skirti finansavimą patvirtinimo.

18. Paraiškos turi būti pateiktos departamentui nuo metų, kuriais paskelbtas konkursas, kovo 1 iki balandžio 1 d.).

19. Paraiškos, pateiktos praleidus aprašo 18 punkte nurodytą terminą, nenagrinėjamos.

20. Projektas turi būti pradėtas įgyvendinti tik sudarius sutartį su departamentu ir turi būti baigtas įgyvendinti iki metų, kuriais buvo paskelbtas konkursas, lapkričio 30 d.

21. Projektai turi būti vykdomi tik Lietuvos Respublikos teritorijoje.

**VIII. PROJEKTŲ VERTINIMAS**

22. Pateikti projektai įvertinami ir sprendimai dėl valstybės biudžeto lėšų jų įgyvendinimui skyrimo (neskyrimo) priimami ne vėliau, kaip per 20 darbo dienų nuo termino, nustatyto projektams konkursui pateikti, pabaigos. Apie priimtą sprendimą dėl valstybės biudžeto lėšų skyrimo (neskyrimo) pareiškėjai informuojami ne vėliau, kaip per 5 darbo dienas nuo sprendimo priėmimo.

23. Jei pateikti projektai yra lygiaverčiai įvertinami pagal turinį, pirmenybė teikiama projektui, kurio administravimo išlaidoms nebus prašoma valstybės biudžeto lėšų arba šioms išlaidoms prašomų padengti valstybės biudžeto lėšų procentinė dalis bus mažesnė. Jei ir tuo atveju projektai bus lygiaverčiai, pirmenybė teikiama projektui, kuriame numatyta įtraukti daugiau dalyvių. Jei ir tuo atveju projektai bus lygiaverčiai, pirmenybė teikiama projektui, kurio įgyvendinimui numatyta skirti didesnę dalį (procentine išraiška) savo ar kitų šaltinių lėšų.

24. Informacija apie konkursą laimėjusius projektus skelbiama departamento interneto tinklalapyje www.kksd.lt (skyriaus „Kūno kultūra ir sportas“ srities „Kūno kultūra“ skiltyje „Finansavimo konkursai“).

**IX. PAPILDOMI REIKALAVIMAI FINANSUOJAMŲ PROJEKTŲ IŠLAIDOMS**

25. Papildomai projektų įgyvendinimui skirtų valstybės biudžeto lėšų naudojimui taikomos šios sąlygos:

25.1. valstybės biudžeto lėšomis negali būti dengiamos maitinimo, projekto vykdymui būtinų kanceliarinių prekių, kitų biuro prekių paslaugų įsigijimo, komandiruočių ir apgyvendinimo išlaidos;

25.2. sporto inventoriaus ir (ar) įrangos, kurie reikalingi projektui tiesiogiai vykdyti, įsigijimui ar nuomai, sporto bazių inventoriaus ir (ar) įrangos įsigijimui valstybės biudžeto lėšomis galės būti padengiama ne daugiau kaip 500 eurų įsigyjamo sporto inventoriaus (įrangos), sporto bazių priežiūros inventoriaus (įrangos), kuris priskirtinas ilgalaikio turto kategorijai, ar jo nuomos vertės, su sąlyga, kad ne mažiau kaip 30 procentų pirkinio (nuomos) vertės projekto vykdytojas padengs kitų šaltinių lėšomis.

**X. PAPILDOMI REIKALAVIMAI SUTARČIŲ VYKDYMUI IR ATSISKAITYMUI UŽ LĖŠŲ PANAUDOJIMĄ**

26. Valstybės biudžeto lėšų naudojimo sutarčių, jų priedų ir ataskaitų formos yra skelbiamos departamento interneto tinklalapyje www.kksd.lt (skyriaus „Kūno kultūra ir sportas“ srities „Kūno kultūra“ skiltyje „Finansavimo konkursai“)*.*

27. Jei projekto įgyvendinimo metu paaiškėja, kad keisis tam tikros projekto įgyvendinimo sąlygos, kurios neturi esminės įtakos galutiniams projekto įgyvendinimo rezultatams (planuojama keisti vykdymo vietą, mėnesio dieną arba pratybas vykdantį asmenį ar pan. projekto vykdytojas privalo nedelsiant raštu apie tai informuoti departamentą, pateikdamas argumentuotą paaiškinimą dėl kokių priežasčių keičiasi sąlygos (keičiantis kūno kultūros pratybų vykdytojams – papildomai pridėti 17.2 punkte nurodytus dokumentus). Departamentas privalo per 5 darbo dienas nuo tokio pranešimo gavimo, įvertinti pranešime išdėstytas projekto įgyvendinimo pasikeitimo sąlygas ir sutikti (nesutikti) su sąlygų pakeitimu. Jeigu departamentas sutinka, kad projektas toliau būtų įgyvendinamas pasikeitusiomis sąlygomis, kurios nėra esminės, šis sutikimas laikytinas valstybės biudžeto lėšų naudojimo sutarties šalių valios suderinimu ir valstybės biudžeto lėšų naudojimo sutartis nėra keičiama.

28. Įgyvendinus projektą, departamentui, be Valstybės biudžeto lėšų skyrimo, naudojimo ir atsiskaitymo už panaudotas lėšas tvarkos aprašo 35 punkte nurodytų dokumentų, turės būti pateiktas ir projekto dalyvių sąrašas.

29. Projekto vykdytojas už netinkamą skirtų valstybės biudžeto lėšų panaudojimą atsako Lietuvos Respublikos teisės aktų nustatyta tvarka.

**XI. PROJEKTŲ VIEŠINIMAS**

30. Projekto vykdytojas privalo viešinti, kad vykdomą projektą finansuoja departamentas, naudodamas departamento logotipą (oficialiai paskelbtą departamento interneto tinklalapyje www.kksd.lt).

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_